Alexander Ankvab

Alexander Zolotinskovitsj Ankvab (født 26. desember 1952) er en politiker og forretningsmann i den ikke-anerkjente staten Abkhasia. Han er fra 23. april 2020 statsminister Abkhasia; han har tidligere vært statsminister (2005-2010), visepresident fra 2010 til 2011 og president fra 2011 til 2014.

Abkhasia er en selverklært republikk som bare er anerkjent av fem av FNs medlemsland (Russland, Nicaragua, Venezuela, Nauru og Syria) og to ikke-anerkjente stater (Sør-Ossetia og Transnistria). Abkhasia betraktes av resten av verden som en del av Georgias territorium.

Biografi 
Ankvab er født 26. desember 1952 i Sukhumi, Abkhasia i det daværende Sovjetunionen. Han har studert jus ved Rostov State University i daværende Sovjetunionen. I sovjettiden jobbet han i Komsomol, i justisministeriet i Den abkhasiske autonome sosialistiske sovjetrepublikk, og i inneriksministeriet.

I 1991 ble han innvalgt i Abkhasias øverste sovjet, og han var innenriksminister i Abkhasias separatistregjering under striden med Georgia i 1992-1993. Etter at Abkhasia erklærte sin selvstendighet dro Ankvab til Moskva i 1994 og gjorde suksess som forretningsmann.

Presidentvalget i 2004 
Ankvad dro tilbake til Abkhasia i 2000 og engasjerte seg i politikken ved å starte bevegelsen (eller partiet) Aitaira («Vekkelse») som var i opposisjon til den sittende presidenten Vladislav Ardzinba. I 2004 annonserte han at han ville stille som kandidat ved presidentvalget, men hans kandidatur ble ikke godkjent fordi han ikke snakket abkhasisk (som er et krav for kandidater) og ikke hadde bodd i landet lenge nok. Ankvab gikk da inn for å støtte kandidaten Sergei Bagapsh og var sterkt medvirkende til at Bagapsh vant presidentvalget. Som forventet utnevnte presidenten Ankvab til statsminister fra 14. februar 2005.

Presidentvalget i 2009 
Ved presidentvalget i 2009 stilte Sergei Bagapsh opp på nytt som kandidat, nå med Alexander Ankvab som visepresidentkandidat. Han ble dermed, slik loven foreskriver, suspendert fra statsministerposten, og første visestatsminister Leonid Lakerbaia overtok som fungerende statsminister. Bagapsh og Ankvab vant presidentvalget og de ble tatt i ed 12. februar 2010. Dagen etter ble Ankvab løst fra statsministerembetet og tidligere utenriksminister Sergei Shamba overtok posten.

Presidentvalget i 2011 
Den 21. mai 2011 ble president Bagapsh innlagt på sykehus for en lungeoperasjon, og han døde 29. mai. Ankvab ble utnevnt til fungerende president fram til nytt presidentvalg skulle avholdes 26. august 2011. Under valgkampen, den 15. august, offentliggjorde tilhengere av Ankvabs motkandidat Sergei Shamba et videointervju med den tidligere georgiske general Tengiz Kitovani, som deltok i krigen mellom Abkhasia og Georgia i 1990-årene, hvor Ankvab ble beskyldt for å ha samarbeidet med den georgiske sikkerhetstjenesten under krigen. Ankvab avviste det som løgn, mens Shambas valgkampteam krevde en rettslig gransking av Ankvabs aktiviteter under krigen. Valgresultatet viste likevel at Ankvab sammen med sin visepresidentkandidat Mikhail Logua vant med 56,23% av stemmene mot Shambas (og visepresidentkandidat Shamil Adzynba) 21,53%. Den tredje kandidaten, Raul Khajimba, fikk 20,30%.

Attentatforsøkene og avgangen i 2014 
Mellom 2005 og 2012 ble Ankvab utsatt for seks attentatforsøk. De skjedde i februar og april 2005, rett etter at han var blitt statsminister, i juni og juli 2007, i september 2010 og i februar 2012. Under det siste angrepet ble to av hans sikkerhetsvakter drept. Ankvab selv ble skadet i to av attentatene. Bare etter det siste angrepet ble det foretatt arrestasjoner. To av de mistenkte begikk selvdrap, en av dem var tidligere innenriksminister Almasbei Kchach. Senere ble også en person arrestert og anklaget for å ha deltatt i attentatet i juli 2007.

Den 27. mai 2014 ble Ankvabs kontor i Sukhumi stormet av opposisjonsgrupper under ledelse av Raul Khajimba. Ankvab selv ble tvunget til å flykte til Gudauta, en mindre by lenger nordvest i Abkhasia. Ankvab betegnet stormingen som et væpnet kuppforsøk. Ankvab ble av demonstrantene anklaget for autoritæret styre, for feilaktig bruk av økonomisk hjelp fra Russland, og for å ha mislyktes i bekjempelsen av korrupsjon og håndtering av Abkhasias økonomiske problemer. De krevde hans avgang. De reagerte også på Ankvabs relativt liberale politikk i forhold til å tillate etniske georgiere å registrere seg som velgere i Abkhasia og å få abkhasisk pass. Abkhasias parlament erklærte den 31. mai at de anså Ankvab som ute av stand til å utøve sin presidentgjerning, og Ankvab gikk dagen etter av som president. Parlamentet utnevnte parlamentets leder Valeri Bganba til fungerende president og vedtok at det skulle holdes nytt presidentvalg 24. august.

Ved valget i august 2014 fikk Raul Khajimba 51,56% av stemmene og ble tatt i ed som president 25. september 2014.

Presidentvalgene i 2019 og 2020 
Etter at Raul Khajimbas femårsperiode var over stilte han på nytt i 2019 og fikk flest stemmer, 48,68% i andre valgomgang. Han ble sittende som president, men den 10. januar 2020 vedtok Abkhasias høyesterett å annullere valget etter omfattende protester. Khajimba gikk av som president 12. januar og Valeri Bganba ble igjen innsatt som fungerende president inntil nytt valg var avholdt 22. mars 2020. Ved dette valget vant Aslan Bzhania etter å ha fått 59% av stemmene. Han ble innsatt som president 22. april 2020, og dagen etter utnevnte han Alexander Ankvab til statsminister i Abkhasia.

Referanser

Eksterne lenker 
 

Politikere fra Abkhasia